
Europos Parlamento rezoliucija dėl Parlamento prioritetų, susijusių su 2017 m. Komisijos darbo programa
(2016/2773(RSP))
Europos Parlamentas,
–
atsižvelgdamas į Pagrindų susitarimą dėl Europos Parlamento ir Europos Komisijos santykių
, ypač į jo IV priedą,

–
atsižvelgdamas į 2016 m. balandžio 13 d. Tarpinstitucinį susitarimą dėl geresnės teisėkūros, 

–
atsižvelgdamas į Komitetų pirmininkų sueigos apibendrinamąją ataskaitą, kurioje prie šios rezoliucijos prisidedama iš Parlamento komitetų pozicijos ir į kurią Komisija turėtų tinkamai atsižvelgti rengdama ir tvirtindama savo 2017 m. darbo programą,

–
atsižvelgdamas į Darbo tvarkos taisyklių 37 straipsnio 3 dalį,

A.
kadangi Komisijai pavesta remti bendruosius Sąjungos interesus ir imtis atitinkamos iniciatyvos šiuo tikslu, užtikrinti Sutarčių taikymą, prižiūrėti, kaip įgyvendinami ES teisės aktai ir kaip užtikrinamas jų laikymasis, rūpintis, kad būtų taikomas teisinės valstybės principas, kuris grindžiamas pagrindinėmis Europos vertybėmis ir yra taikaus europiečių sambūvio pagrindas, atlikti koordinavimo, vykdomąsias ir valdymo funkcijas ir inicijuoti teisės aktus;

B.
kadangi ES patyrė ilgalaikę ekonomikos krizę, kuri lėmė lėtą augimą ir nepakankamą darbo vietų kūrimą bei investavimą ir kuri nebus įveikta, jeigu toliau nebus smarkiai plėtojama Europos integracija visose srityse, kuriose ji pasiteisina, visų pirma vidaus rinkoje ir ekonominės ir pinigų sąjungos veiklos srityje, taikant griežtesnius demokratinės kontrolės ir atskaitomybės reikalavimus;

C.
kadangi tvarumas ir ekonomikos augimas yra suderinami ir gali vienas kitą stiprinti ir kadangi Komisija yra primygtinai raginama užtikrinti, kad tvarumas taptų jos darbo vietų kūrimo ir ekonomikos augimo darbotvarkės pagrindu;

1 DALIS. Horizontalieji klausimai
1.
palankiai vertina Tarpinstitucinį susitarimą dėl geresnės teisėkūros, dėl kurio buvo susitarta per derybas, visų pirma tai, kad institucijos įsipareigojo atlikti geresnius poveikio vertinimus, pirmenybės tvarka naudoti reglamentus, o ne direktyvas ir įtraukti laikinojo galiojimo sąlygą siekiant užtikrinti, kad ES teisės aktai būtų periodiškai persvarstomi; atsižvelgdamas į tai, laukia Komisijos ataskaitos dėl Sąjungos teisės taikymo ir ypač jos vertinimo, kaip į nacionalinę teisę perkeliamos direktyvos, įskaitant valstybių narių pareigą užtikrinti, kad rengiant ES teisingumo rezultatų suvestinę būtų aiškiai nurodomi bet kokie papildomi elementai (perteklinis reglamentavimas), ir imtis aktyvesnių veiksmų tais atvejais, kai direktyvos perkeliamos netinkamai, be to, atidžiai stebėti, kaip įgyvendinami esami teisės aktai ir kaip užtikrinamas jų laikymasis;

2.
ragina atlikti esamų teisės aktų peržiūrą taikant Reglamentavimo kokybės ir rezultatų programą (REFIT) ir pabrėžia, kad teisės aktai skaitmeniniu aspektu turi atitikti savo paskirtį;

2 DALIS. Konkretus sektorius

ES migracijos ir prieglobsčio politika ir sienų valdymas

3.
ragina pateikti atskirą pasiūlymą dėl humanitarinių vizų, suteikiančių teisę vykti į Šengeno erdvei priklausančias šalis;

4.
ragina parengti tinkamą ES ekonominės migracijos politiką, kuri bus grindžiama esamais teisės aktais, skirtais studentams ir tyrėjams bei aukštos kvalifikacijos darbuotojams, šiuo tikslu nustatant gyvenimo ir darbo Šengeno erdvėje leidimų sistemą, skirtą žemos kvalifikacijos ir nekvalifikuotiems darbuotojams, turintiems trečiųjų šalių pilietybę;

5.
ragina teikti gyvendinimo ir stebėjimo ataskaitas dėl Europos sienų ir pakrančių apsaugos pajėgų ir Šengeno erdvės veikimo; 

Teisingumo ir saugumo erdvė ir pagrindinės teisės

Teisingumas

6.
pakartotinai ragina Komisiją pateikti pasiūlymą dėl teisėkūros procedūra priimamo akto dėl ES administracinės teisės, kuriuo bus užtikrinama atvira, veiksminga ir nepriklausoma Europos administracija, ir tinkamai atsižvelgti į Parlamento pasiūlymą dėl ES reglamento šiuo klausimu;

7.
palankiai vertina būsimą pasiūlymą dėl reglamento „Briuselis II“ persvarstymo ir ragina Komisiją laikytis nustatyto termino; atkreipia dėmesį į itin didelę šio reglamento svarbą sprendžiant klausimus, susijusius su valstybių narių šeimos teisės kolizinėmis normomis, visų pirma kalbant apie vaikų globą ir tarptautinius vaikų pagrobimus; 

8.
ragina Komisiją pateikti pasiūlymą dėl Europos teisės aktų sistemos, kuria būtų siekiama apsaugoti pažeidžiamus suaugusiuosius, kad būtų galima suderinti skirtingas nacionalines priemones, skirtas fiziniams asmenims, kurie negali pasirūpinti savimi arba savo turtu; todėl apgailestauja, kad nebuvo imtasi jokių konkrečių veiksmų atsižvelgiant į Parlamento 2008 m. pateiktą rekomendaciją dėl tarptautinės teisinės pažeidžiamų suaugusiųjų apsaugos
;

9.
primygtinai ragina Komisiją ištirti galimybes ES lygmeniu suderinti nuostatas dėl informatorių apsaugos; 

Saugumas

10.
ragina Komisiją užtikrinti, kad būtų veiksmingai ir darniai įgyvendinama 2015–2020 m. laikotarpio Europos saugumo darbotvarkė ir joje numatyti prioritetai kovos su terorizmu, tarpvalstybiniu organizuotu nusikalstamumu ir elektroniniais nusikaltimais srityse, ypatingą dėmesį skiriant efektyviems rezultatams, kiek tai susiję su saugumu; pakartoja savo raginimą prieš pateikiant naujus pasiūlymus dėl teisėkūros procedūra priimamų aktų, kaip numatyta pagal Europos saugumo darbotvarkę, atlikti išsamų atitinkamų esamų ES priemonių operatyvinio veiksmingumo ir likusių šios srities spragų vertinimą; atsižvelgdamas į tai, apgailestauja, kad prie kelių pagal šią darbotvarkę pateiktų pasiūlymų buvo sistemingai nepridedami poveikio vertinimai;

11.
ragina Komisiją pasiūlyti horizontalųjį teisės aktą, kuriuo būtų siekiama pagerinti keitimąsi teisėsaugos informacija ir sustiprinti operatyvinį valstybių narių bendradarbiavimą tarpusavyje ir su ES agentūromis, remiantis Komisijos komunikatu dėl stipresnių ir išmanesnių informacinių sistemų, skirtų sienoms ir saugumui, ir siekiant užtikrinti privalomą keitimąsi informacija kovos su sunkiais tarpvalstybiniais nusikaltimais srityje; todėl primygtinai ragina Komisiją pateikti pasiūlymą dėl teisėkūros procedūra priimamo akto, kuriuo būtų iš dalies keičiamas Reglamentas (EB) Nr. 1987/2006 dėl antrosios kartos Šengeno informacinės sistemos (SIS II) sukūrimo, veikimo ir naudojimo, siekiant suderinti įspėjimo kriterijus ir įpareigoti įspėti apie asmenis, teistus dėl terorizmo nusikaltimų ar kitų sunkių tarpvalstybinių nusikaltimų arba įtariamus tokiais nusikaltimais; 

12.
ragina Komisiją nepagrįstai nedelsiant pateikti naujojo reglamento dėl Europolo finansavimo dalinį pakeitimą siekiant plėtoti veiksmingus Europos Sąjungos tyrimo pajėgumus, suteikti šiai agentūrai teisnumą, kuriuo remdamasi ji galėtų prašyti pradėti nusikalstamų veikų tyrimą, ir skatinti dalytis informacija ir ją kaupti ES lygmeniu;

13.
ragina Komisiją pasinaudoti patirtimi ir techniniais bei finansiniais ištekliais siekiant užtikrinti ES lygmens koordinavimą ir keitimąsi geriausia praktika kovojant su smurtiniu ekstremizmu bei teroristų propaganda, radikaliais tinklais ir teroristų organizacijų internete ir ne internete vykdomu verbavimu, ypatingą dėmesį skiriant prevencijos, integracijos ir reintegracijos strategijoms bei tinkamam lyčių aspekto integravimui;

14.
pabrėžia, kad bet kokios siūlomos teisėsaugos priemonės, kurių imamasi siekiant apriboti informacijos skleidimą visuomenei internetu ar kitokias pastangas padaryti ją prieinamą visuomenei arba siekiama perimti asmeninius pranešimus, neviršytų to, kas būtina ir proporcinga, ir būtų taikomos gavus išankstinį teisminės institucijos leidimą; ragina Komisiją tęsti ir sustiprinti savo pastangas siekiant patobulinti vadinamųjų kibernetinių grobuonių identifikavimo ir vaikų apsaugos nuo jų procedūras;

15.
palankiai vertina tai, kad priimtas ES duomenų apsaugos teisės aktų rinkinys, ir ragina Komisiją užtikrinti skubų ir darnų šios naujos ES teisės aktų sistemos asmens duomenų apsaugos srityje įgyvendinimą; palankiai vertina tai, kad rengiamas išsamus bendrasis ES ir JAV susitarimas dėl duomenų apsaugos, tačiau reiškia susirūpinimą dėl to, kad jis neatitinka pirminės ir antrinės ES teisės, ir ragina prieš sudarant šį susitarimą paprašyti ES Teisingumo Teismo nuomonės; palankiai vertina pasiūlymus dėl privatumo apsaugos (angl. Privacy Shield), kuriais ketinama pakeisti „saugaus uosto“ sistemą, tačiau mano, kad ši privatumo apsaugos sistema dar nevisiškai atitinka sprendimą Schrems byloje ir kad būtina imtis tolesnių priemonių siekiant užtikrinti visapusišką jos atitiktį ES teisei ir teisminei praktikai; 

Pagrindinės teisės

16.
ragina Komisiją pateikti pasiūlymų dėl Demokratijos, teisinės valstybės ir pagrindinių teisių pakto, laikantis principų, kuriuos Parlamentas nurodys savo būsimame teisėkūros iniciatyvos pranešime;

17.
primena savo raginimą Komisijai imtis visų reikiamų pastangų, kad būtų nebeblokuojamas pasiūlymas dėl horizontaliosios direktyvos dėl kovos su diskriminacija; ragina Komisiją pasirūpinti, kad jos veiksmų planas LGBTI asmenų lygybei skatinti būtų transformuotas į visapusišką Europos Sąjungos lygmens priemonę, kuria būtų siekiama kovoti su sunkumais pagrindinių teisių srityje, su kuriais susiduria LGBTI asmenys, šiuo tikslu priimant ES veiksmų gaires dėl kovos su homofobija ir diskriminacija seksualinės orientacijos ar lytinės tapatybės pagrindu; 

18.
ragina Komisiją toliau siekti pažangos, kad ES galėtų prisijungti prie Europos žmogaus teisių konvencijos (EŽTK), atsižvelgiant į Teisingumo Teismo nuomonę šiuo klausimu ir pašalinant likusias teisines kliūtis; primygtinai ragina Komisiją skubiai ieškoti dviejų problemiškiausių aspektų, susijusių su bendra užsienio ir saugumo politika (BŽŪP), t. y. tarpusavio pasitikėjimo ir teisminės peržiūros klausimų, sprendimo; 

19.
ragina parengti tvirtą atskirą moterų teisių ir lyčių lygybės strategiją, kuri pakeistų 2010–2015 m. moterų ir vyrų lygybės strategiją; palankiai vertina Komisijos pasiūlymą, kad ES ratifikuotų Europos Tarybos konvenciją dėl smurto prieš moteris ir smurto šeimoje prevencijos ir kovos su juo (Stambulo konvenciją), siekiant užtikrinti tinkamą ir veiksmingą šios konvencijos taikymą ir įpareigojant valstybes nares rinkti duomenis, kurių reikia norint įgyvendinti veiksmingą politiką ir vykdyti informuotumo didinimo kampanijas, ir dalytis šiais duomenimis; 

Ekonominė ir pinigų sąjunga, ekonomikos augimas ir investicijos

20.
palankiai vertina Komisijos iniciatyvą stiprinti bendradarbiavimą su Parlamentu konkurencijos srityje; ragina Komisiją ir toliau laikytis tokios praktikos ir ją stiprinti, be to, atsižvelgti į Parlamento turimus bendro sprendimo įgaliojimus konkurencijos politikos srityje, visų pirma kalbant apie pagrindinius principus ir privalomas gaires;

21.
ragina Komisiją labai skubiai pateikti konkrečių pasiūlymų mažmeninių finansinių paslaugų srityje, turint omenyje tai, kad Europos Sąjungoje teikiamos mažmeninės finansinės paslaugos turėtų tenkinti piliečių interesus ir jas teikiant turėtų būti užtikrinami geresni gaminiai ir didesnis pasirinkimas rinkoje;

22.
ragina Komisiją įgyvendinant Europos semestrą imtis veiksmingų priemonių, kuriomis būtų siekiama užtikrinti, jog valstybės narės įgyvendintų konkrečioms šalims skirtas rekomendacijas ir struktūrines reformas, kad būtų modernizuojama jų ekonomika, didinamas konkurencingumas ir kovojama su nelygybe ir disbalansu; 

23.
ragina sukurti Europos skolos grąžinimo fondą, grindžiamą sąlygų taikymu;

24.
ragina Komisiją vadovaujantis Parlamento 2016 m. balandžio 12 d. rezoliucija dėl ES vaidmens tarptautinių finansų, pinigų ir reguliavimo institucijų ir įstaigų veikloje
 racionalizuoti ir kodifikuoti nuostatas dėl atstovavimo Europos Sąjungai daugiašalėse organizacijose ir organuose siekiant užtikrinti, kad Sąjungai dalyvaujant šių organų veikloje būtų labiau laikomasi skaidrumo, vientisumo ir atskaitomybės principų, didinama ES įtaka ir skatinama taikyti vykdant demokratinį procesą priimtus jos teisės aktus;  

DFP persvarstymas

25.
kadangi, nors daugiametė finansinė programa (DFP) įgyvendinama tik dvejus metus, jos ribos jau pasiektos; kadangi tuo atveju, jei nebus atliktas išsamus DFP laikotarpio vidurio tikslinimas, Sąjungos biudžeto lėšomis negalės būti patenkinti papildomi finansiniai poreikiai ar atsižvelgiama į naujus politinius prioritetus ir nebus išvengta pakartotinės mokėjimų krizės;

26.
ragina Komisiją vykdyti savo teisinę pareigą ir ne vėliau kaip iki 2016 m. pabaigos pateikti DFP veikimo peržiūros dokumentą; primygtinai ragina kartu su šia biudžeto peržiūra pateikti pasiūlymą dėl teisėkūros procedūra priimamo akto dėl Reglamento (EB, Euratomas) Nr. 1311/2013, kuriuo nustatoma 2014–2020 m. DFP, persvarstymo, siekiant išvengti naujos mokėjimų krizės ir mobilizuoti papildomus finansinius išteklius, kad Sąjunga galėtų įveikti naujus tiek vidaus, tiek išorės iššūkius;

27.
mano, kad Jaunimo užimtumo iniciatyva – tai itin svarbi priemonė kovojant su jaunimo nedarbu, kurio rodikliai ES vis dar tebėra kaip niekada aukšti; primena, kad 2016 m. ES biudžete Jaunimo užimtumo iniciatyvai nebuvo skirta jokių naujų įsipareigojimų asignavimų, nors lėšų įsisavinimo pajėgumai išnaudojami visapusiškai; ragina Komisiją 2017 m. ES biudžete numatyti pratęsti šios programos įgyvendinimą;

28.
atkreipia dėmesį į didelį ilgalaikį poveikį, kurį Europos strateginių investicijų fondas (ESIF) daro ES biudžetui, įskaitant iš esmės sumažintas lėšas programai „Horizontas 2020“ ir Europos infrastruktūros tinklų priemonei (EITP) finansuoti; ragina Komisiją užtikrinti, kad įgyvendinant ESIF finansuojamus projektus daugiau dėmesio būtų skiriama MVĮ, dengiama didesnė rizika ir tenkinami svarbesni strateginiai interesai; yra susirūpinęs dėl prastų projektų sėkmingumo rodiklių, kalbant apie projektus, įgyvendinamus pagal programą „Horizontas 2020“ ir EITP; tokie rodikliai susiję su nepakankamu finansavimu, todėl ragina Komisiją atkurti ankstesnį šių programų finansavimo lygį;

29.
primygtinai pabrėžia, kad papildomi finansiniai poreikiai, susiję su migracijos ir pabėgėlių krize (3 ir 4 išlaidų kategorijos) neturėtų būti finansuojami mažinant esamų programų finansavimą, ir ragina naują ES lygmens skubios paramos teikimo priemonę įtvirtinti kaip naują DFP lankstumo mechanizmą; tikisi, kad Komisija pateiks tinkamų pasiūlymų šiuo klausimu;

Sanglaudos politika

30.
ragina Komisiją išlaikyti tokį sanglaudos politikos fondų ir Europos struktūrinių ir investicijų fondų asignavimų lygmenį, koks nustatytas 2013 m. DFP; todėl mano, kad atliekant techninius koregavimus turėtų būti vengiama sumažinti sanglaudos politikai skiriamą finansavimą, turint omenyje jos svarbą siekiant užtikrinti ekonomikos augimą ir kurti darbo vietas, skatinant sanglaudą ES ir ypač remiant MVĮ, naujoves ir mokslinius tyrimus, taip pat mažo anglies dioksido kiekio technologijų ekonomiką ir miestų politiką;

31.
ragina Komisiją koordinuoti ES miestų darbotvarkės įgyvendinimą ir tokiu būdu pasirūpinti, kad ES lygmeniu būtų vykdoma nuosekli ir integruota politika, kurios reikia miestams, be to, užtikrinti sąsają su Geresnio reglamentavimo darbotvarke; ragina Komisiją stiprinti vidaus koordinavimą su miestais susijusiais klausimais, pvz., išplėsti poveikio vertinimų priemonės taikymą, kad miestų aspektas būtų įtraukiamas sistemingiau;

32.
ragina Komisiją parengti ir įgyvendinti veiksmus, kuriais bus veiksmingai pašalintos kliūtys, trukdančios daryti pažangą sprendžiant pagrindinius šiuo metu miestams kylančius iššūkius; mano, kad miestų dimensiją būtina veiksmingai įtraukti į ES sprendimų priėmimo procesą kaip kompleksinį aspektą (miestų aspekto integravimas) ir taikyti ją įgyvendinant visas atitinkamas Europos Sąjungos politikos kryptis ir visuose atitinkamuose teisės aktuose laikantis požiūrio „iš apačios į viršų“;

Darbo vietų kūrimas ir saugi ir sveika darbo aplinka

33.
ragina Komisiją siekiant užtikrinti veiksmingumą stebėti, kaip valstybės narės panaudoja lėšas, skirtas jaunimo užimtumui skatinti ir darbo vietoms kurti, ypač tuose regionuose, kuriuose nedarbo lygis yra didelis, panaudojant investicijas pagal Jaunimo užimtumo iniciatyvą ir iš ESIF, taip pat taikant EIB finansuojamas programas; ragina taikyti konkrečias priemones siekiant skatinti rengti bazinio mokymo programas, skirtas nesimokančiam, nedirbančiam ir mokymuose nedalyvaujančiam jaunimui; be to, ragina Komisiją skirti pakankamai lėšų siekiant skatinti pameistrių ir profesinio rengimo ir mokymo programose dalyvaujančių asmenų judumą ir pateikti pasiūlymų, kuriais būtų siekiama sudaryti palankesnes sąlygas vyresnių nei 50 metų asmenų užimtumui;  

34.
ragina Komisiją pateikti Žaliąją knygą dėl nelygybės ir dėl to, kaip ji varžo ekonomikos atsigavimą; ragina Komisiją atlikti šio klausimo analizę ir vertinimą kaip pirmą žingsnį siekiant pasiūlyti politinius sprendimus ir nedelsiant imtis veiksmų šiai tendencijai pakeisti;

35.
ragina Komisiją pasinaudoti valstybių narių ligšioliniais pasiekimais ir tęsti veiklą siekiant galimo Europos darbuotojų finansinio dalyvavimo modelio, kaip priemonės užkirsti kelią nedarbui ir skatinti verslumą;

36.
ragina Komisiją skatinti pabėgėlių socialinę įtrauktį ir jų integraciją į darbo rinką, ypač padedant išmokti kalbos ir taikant kvalifikacijos ir įgūdžių atitikmenų pripažinimo mechanizmą; mano, kad šios priemonės valstybėse narėse turėtų būti taikomos taip pat ir teisėtai atvykstantiems migrantams;

37.
ragina Komisiją imtis tolesnių priemonių pagal naują Europos įgūdžių darbotvarkę, pvz., numatyti privalomą mokymąsi darbo vietoje ir koordinuojamą valstybių narių ir suinteresuotųjų darbo rinkos veikėjų, visų pirma iš verslo ir švietimo sektorių, dialogą, siekiant užtikrinti, kad didžiausias dėmesys būtų skiriamas prognozuojamoms ateities reikmėms, kalbant apie įgūdžius ir įgūdžių bei darbo vietų derinimą ES darbo rinkoje;  

38.
primygtinai ragina Komisiją parengti visus reikiamus ir tinkamus mechanizmus, kad būtų užtikrintas didesnis jaunų žmonių judumas, įskaitant pameistrystę, tokiu būdu siekiant spręsti įgūdžių neatitikties problemą darbo rinkoje ir sudaryti geresnes sąlygas pasinaudoti įsidarbinimo galimybėmis; 

39.
ragina Komisiją stebėti valstybių narių padarytą pradinę pažangą įgyvendinant Darbuotojų komandiravimo direktyvą;

Kovos su demografinių pokyčių poveikiu strategija

40.
ragina nustatyti struktūrizuotą ilgalaikę ES strategiją siekiant įveikti iššūkius, susijusius su demografiniais pokyčiais, nes šiuo metu visos valstybės narės susiduria su vis labiau senėjančios visuomenės reiškiniu; atsižvelgdamas į tai, ragina Komisiją atidžiai ištirti būsimus trūkumus ir neatitiktį ES darbo rinkoje ir išsamiai išnagrinėti, kaip tokios problemos gali būti sprendžiamos visoje ES, inter alia, tikslingai numatant būsimus įgūdžių poreikius ir geriau derinant įgūdžius su darbo rinkoje siūlomomis darbo vietomis, be to, toliau stiprinant darbuotojų judumą;  

Sujungta skaitmeninė bendroji rinka

41.
palankiai vertina Komisijos pasiūlymą dėl internetinių turinio paslaugų tarpvalstybinio perkeliamumo užtikrinimo vidaus rinkoje, kaip pirmąjį svarbų žingsnį siekiant suteikti piliečiams galimybę visoje Europoje naudotis teisėtai įsigytu internetiniu turiniu;

42.
palankiai vertina pastangas plėtoti ir modernizuoti ES teisės aktus dėl intelektinės nuosavybės, visų pirma autorių teisių srityje, siekiant pritaikyti šiuos teisės aktus prie skaitmeninio amžiaus aktualijų, palengvinti tarpvalstybinę prieigą prie kūrybinio turinio ir užtikrinti teisinį tikrumą, kartu apsaugant autorių ir atlikėjų teises; ragina Komisiją pasirūpinti, kad bet kokia teisėkūros iniciatyva, kuria siekiama modernizuoti autorių teises, būtų grindžiama objektyviais faktais, susijusiais su poveikiu ekonomikos augimui ir darbo vietoms (ypač šiame sektoriuje veikiančiose MVĮ), žinių ir kultūros prieinamumu, taip pat su galimomis sąnaudomis ir nauda; be to, turėtų būti siekiama užtikrinti tinkamą atlygį kūrėjams ir kovoti su skaitmeniniu piratavimu, kuris daro poveikį vertybėms ir užimtumui kūrybos ir kultūros sektoriuose; mano, kad autorių teisės turėtų išlaikyti savo pirminę funkciją – suteikti galimybę kūrėjams gauti atlygį už savo pastangas per asmenis, kurie naudojasi jų kūriniu; pabrėžia, kad siūlant modernizuoti reformos pasiūlymus neturėtų būti daromas neigiamas poveikis svarbiam tradicinių metodų indėliui puoselėjant regioninę ir Europos kultūrą; 

43.
palankiai vertina Komisijos pasiūlymą dėl sutarčių dėl skaitmeninio turinio ir internetinio ir kitokio nuotolinio prekių pardavimo sutarčių; laukia REFIT programos taikymo rezultatų, visų pirma kalbant apie Prekių pardavimo ir garantijų direktyvą, ir pabrėžia savo ketinimą suderinti pardavimą internetu ir pardavimą ne internetu reglamentuojančias taisykles;

44.
pakartoja savo raginimą teikti pasiūlymus siekiant vystyti kultūros ir kūrybos sektorių, kaip darbo vietų ir augimo šaltinio, potencialą; atsižvelgdamas į tai, pabrėžia, jog svarbu užtikrinti, kad būtų paisoma intelektinės nuosavybės teisių, ir primygtinai ragina Komisiją imtis tolesnių veiksmų pagal savo kovos su intelektinės nuosavybės teisių pažeidimais veiksmų planą, įskaitant Intelektinės nuosavybės teisių gynimo direktyvos, kuri atsilieka nuo skaitmeninės eros pažangos ir nėra tinkama kovoti su pažeidimais internete, peržiūrą; taip pat ragina imtis tolesnių veiksmų, susijusių su Žaliąja knyga dėl lėšų grąžinimo ir su juo susijusių schemų, atsižvelgiant į galimybę nustatyti ES masto teisę susigrąžinti pinigus, sumokėtus nežinant, kad perkama prekė suklastota; ragina Komisiją toliau stiprinti ES intelektinės nuosavybės teisių pažeidimų stebėsenos centro įgaliojimus ir teigiamai vertina tai, kad Komisija sudarė intelektinės nuosavybės teisių gynimo ekspertų grupę;

45.
ragina Komisiją užtikrinti, kad internetas būtų išsaugotas kaip atvira, neutrali, apsaugota ir įtrauki bendravimo, gamybos, dalyvavimo ir kūrybos platforma, taip pat kaip kultūrų įvairovės užtikrinimo ir naujovių diegimo priemonė; primena, kad tuo suinteresuoti visi ES piliečiai ir vartotojai ir kad tokiu būdu bus prisidedama prie sėkmingos Europos įmonių veiklos pasauliniu mastu; pabrėžia, kad būtina užtikrinti griežtą tinklo neutralumo principo taikymą, kaip patvirtinta žemyno ryšių infrastruktūros dokumentų rinkinyje;

46.
primygtinai ragina Komisiją be reikalo nereguliuoti dalijimosi ekonomikos; primena, kad kalbant apie dalijimosi ekonomiką ex post teisių gynimo priemonės dažnai veiksmingesnės nei ex ante reguliavimas; todėl prašo Komisijos siekti apsaugoti interneto atvirumą, pagrindines teises, teisinį tikrumą ir naujoves, išsaugoti dabartinę teisinę tvarką dėl ribotos tarpininkų atsakomybės ir skatinti viešojo ir privačiojo sektorių bendradarbiavimą, kad būtų panaikintos esamos kliūtys dalijimosi ekonomikai veikti;

47.
primena apie e. valdžios veiksmų plane prisiimtus įsipareigojimus savo vidaus struktūroje įgyvendinti standartiškai skaitmeninės veiklos ir vienkartinio duomenų registravimo principus; be to, ragina greta bandomojo projekto dėl vienkartinio duomenų registravimo principo taikymo verslo įmonėms pateikti piliečiams skirtą tarpvalstybinę šios srities iniciatyvą;

48.
ragina Komisiją užtikrinti, kad pasiūlymas dėl bendrosios skaitmeninės prieigos (jis turi būti pateiktas 2017 m.) ir pasiūlyta iniciatyva siekiant palengvinti skaitmeninių sprendimų naudojimą per visą įmonės gyvavimo ciklą būtų grindžiami e. tapatybės ir e. parašo naudojimu, užtikrinant sąveikų ir standartiškai tarpvalstybinio masto jų formatą;

Bendroji rinka

49.
ragina Komisiją įgyvendinant Europos semestrą paskelbti metinę ataskaitą dėl bendrosios rinkos integracijos ir konkurencingumo ir pateikti konkrečioms šalims skirtas rekomendacijas, kuriose didžiausias dėmesys būtų skiriamas siekiui pašalinti kliūtis bendrajai rinkai;

50.
ragina Komisiją palengvinti tarpvalstybinę prieigą prie skaitmeninio turinio, persvarstyti Abipusio pripažinimo reglamentą ir atnaujinti Smulkiojo verslo aktą;

51.
pabrėžia, kad vidaus rinkoje būtina sumažinti reguliuojamų profesijų skaičių panaikinant nereikalingus profesinės kvalifikacijos reikalavimus; ragina Komisiją pateikti pasiūlymą dėl paslaugų paso;

52.
ragina Komisiją patobulinti pranešimo procedūrą pagal Paslaugų direktyvą, be to, pagerinti esamų gaminių kontaktinių centrų ir vieno langelio principu veikiančių kontaktinių centrų veiklą, ir racionalizuoti ją atsižvelgiant į pasiūlytą bendrąją skaitmeninę prieigą;

53.
ragina Komisiją užtikrinti visapusišką ir skubų Paslaugų direktyvos, Viešųjų pirkimų direktyvos ir Pavėluotų mokėjimų direktyvos įgyvendinimą;
Programa „Horizontas 2020“
54.
ragina Komisiją atlikti rimtą mokslinių tyrimų programos „Horizontas 2020“ laikotarpio vidurio peržiūrą; mano, kad atliekant šią peržiūrą reikėtų atsižvelgti į Parlamento rekomendacijas ir politinius prioritetus, pateikti informacijos apie platesnį ES finansuojamų mokslinių tyrimų poveikį ir apsvarstyti sąveikos su kitomis ES finansavimo priemonėmis, tokiomis kaip sanglaudos politikos fondai, Įmonių konkurencingumo ir MVĮ programa (COSME) ir programa „Horizontas 2020“, galimybes; mano, kad ilgalaikės investicijos į didelę infrastruktūrą turėtų padėti sukurti darbo vietų;
Energetikos sąjunga, klimato kaitos politika ir aplinka
55.
dar kartą pabrėžia, kad svarbu visiškai įgyvendinti teisiškai privalomą Septintąją aplinkosaugos veiksmų programą (AVP) 2014–2020 m., ir tikisi, jog Komisija užtikrins, kad 2017 m. darbo programoje būtų įtvirtinti AVP tikslai, nustatydama, kad darnumas – ekonomikos politikos pagrindas, ir įtraukdama konkretų skyrių, skirtą AVP įgyvendinimui; ragina Komisiją pateikti pasiūlymus dėl darnaus vystymosi tikslų įtraukimo į įvairių sričių ES politiką;
56.
mano, kad teisiškai privalomame Paryžiaus susitarime, sudarytame 2015 m. gruodžio mėn., nustatytas tarptautiniu lygmeniu sutartas ilgalaikis tikslas sumažinti pasaulinį atšilimą, pagal kurį pasaulinės investicijos bus nukreiptos į perėjimą prie švarios energijos ir kuris suteiks dideles galimybes sukurti darbo vietas ir užtikrinti tvarų ekonomikos augimą Europoje, jei kartu bus taikomos veiksmingos priemonės;
57.
ragina Komisiją pasiūlyti Sąjungos masto priemones, kurios papildytų ES įsipareigojimą 40 proc. sumažinti išmetamą šiltnamio efektą sukeliančių dujų kiekį ES, turint mintyje tai, kad 2018 m. remiantis Paryžiaus susitarimu bus vertinama pasaulinė padėtis; taip pat primygtinai ragina Komisiją parengti su Paryžiaus susitarime nustatytais tikslais suderintą strategiją, pagal kurią iki šimtmečio vidurio būtų pasiekta nulinė tarša, įskaitant tarpinius etapus, per kuriuos būtų galima užtikrinti, kad būtų ekonomiškai efektyviai įgyvendinti ES siekiai klimato klausimais; be to, ragina Komisiją įvertinti, kiek dabartinė įvairių sričių ES politika atitinka Paryžiaus susitarime nustatytus tikslus, įskaitant ES biudžetą ir laipsnišką iškastiniam kurui skiriamų subsidijų panaikinimą; ragina Komisiją pasiūlyti priemonių, kaip sklandžiai pereiti prie mažo anglies dioksido kiekio technologijų ekonomikos, siekiant sumažinti sisteminę ekonominę riziką, susijusią su daug dioksido išmetančių sektorių finansiniu turtu; 
58.
itin pritaria žiedinės ekonomikos darbotvarkei ir primygtinai ragina Komisiją nedelsiant pateikti veiksmų plane išvardytas iniciatyvas, atsižvelgiant į tai, kad įgyvendinus gerai suderintus ir ryžtingus veiksmus šioje srityje turėtų būti pasiekta didelė ekonominė nauda ir nauda aplinkai; primygtinai ragina Komisiją, visų pirma įgyvendinant ES semestrą, nustatyti tvirtą pagrindą, skirtą pažangai įgyvendinant šį veiksmų planą stebėti ir vertinti ir pereiti prie žiedinės ekonomikos valstybėse narėse;
59.
ragina Komisiją skubiai imtis tolesnių veiksmų, kad būtų įgyvendintos „ES biologinės įvairovės strategijos iki 2020 m.“ vidurio laikotarpio išvados ir pašalinti šioje peržiūroje nurodyti dabartinės politikos trūkumai, siekiant išvengti visiškos strategijos nesėkmės, ir tai atlikti atsižvelgiant į įvairią padėtį valstybėse narėse ir į būtinybę remti geresnį ir išsamesnį jos įgyvendinimą valstybių narių lygmeniu;
60.
ragina Komisiją po to, kai bus priimti įvairūs teisėkūros pasiūlymai ir komunikatai dėl  energetikos sąjungos, energijos vartojimo efektyvumo, rinkos modelio, atsinaujinančiosios energijos ir kitų su energetika susijusių klausimų, skirti dėmesį užtikrinimui, kad valstybės narės šiuos aktus visiškai įgyvendintų; mano, kad tais atvejais, kai nėra aiškiai įvykdytos teisinės pareigos, Komisija turėtų pradėti pažeidimo nagrinėjimo procedūrą, nes tikslas yra sukurti tikrą energetikos sąjungą;
61.
ragina Komisiją atlikti rimtą mokslinių tyrimų programos „Horizontas 2020“ laikotarpio vidurio peržiūrą, atsižvelgiant į Parlamento rekomendacijas ir politinius prioritetus, pateikti informacijos apie platesnį ES finansuojamų mokslinių tyrimų poveikį ir apsvarstyti sąveikos su kitomis ES finansavimo priemonėmis galimybes;
62.
ragina Komisiją nedelsiant vykdyti Europos Sąjungos Teisingumo Teismo sprendimą T-521/14 dėl endokrininę sistemą ardančių cheminių medžiagų nustatymo, laikantis priimtų ES teisės aktų;
Integruotas ir veiksmingas transporto sektorius 
Oro transportas 
63.
ragina Komisiją greitai įsitraukti į vykstančias derybas dėl naujų oro transporto susitarimų su trečiosiomis šalimis ir jas užbaigti, kad Europos aviacijos sektorius nebūtų užblokuotas ir kad būtų sudarytos vienodos sąlygos; ragina Komisiją glaudžiai bendradarbiauti su Taryba siekiant pažangos dėl daugelio teisės aktų, kurie vis dar užstrigę Taryboje (keleivių teisės, Bendras Europos dangus, oro uosto laiko tarpsniai);
Geležinkeliai
64.
ragina Komisiją imtis tolesnių veiksmų siekiant užtikrinti geresnį ir tinkamesnį esamų ir naujų ES geležinkelių transporto teisės aktų įgyvendinimą, kad būtų panaikintas nuolatinis rinkos susiskaidymas, dėl kurio smarkiai sulėtėja pažanga kuriant tinkamą ir veiksmingą bendrą Europos geležinkelių erdvę;
Keliai
65.
ragina užtikrinti, kad tinkamai veiktų kelių transporto vidaus rinka, t. y. peržiūrėti Eurovinjetės direktyvą ir susijusius teisės aktus, siekiant populiarinti Europos elektroninę rinkliavos rinkimo tvarką ir sąžiningas bei veiksmingas kainas; taip pat pabrėžia, kad reikia persvarstyti Reglamentą (EB) Nr. 561/2006, kuriuo reglamentuojama vairuotojams, vežantiems keleivius ir krovinius keliais, taikoma vairavimo trukmė ir pertraukos, kad būtų pritaikytos dabartinės taisyklės ir suderintas šio reglamento įgyvendinimas įvairiose valstybėse narėse;
Daugiarūšis transportas
66.
ragina Komisiją toliau skatinti visų transporto rūšių skaitmeninimą ir automatizavimą, kad būtų galima veiksmingiau naudoti esamą infrastruktūrą, padidinti veiklos saugumą, sumažinti administracinę naštą (pvz., „Mėlynoji juosta“, e. CMR) ir prisidėti prie transporto priklausomybės nuo iškastinio kuro mažinimo, be kita ko, plėtojant alternatyvias varomąsias sistemas pagal aukštesnius degalų naudojimo efektyvumo standartus ir populiarinant elektra varomas transporto priemones bei tvarius pažangiuosius biodegalus, atsižvelgiant faktiškai sumažintą šiltnamio efektą sukeliančių dujų kiekį; 
Transporto finansavimas
67.
ragina, atsižvelgus į DFP laikotarpio vidurio peržiūrą, apsvarstyti transporto infrastruktūros finansavimo ir Europos infrastruktūros tinklų priemonės (EITP) ateities, palyginti su kitais finansavimo šaltiniais, tokiais kaip Europos strateginių investicijų fondas (ESIF) ir Europos struktūriniai ir investicijų fondai, klausimus; pabrėžia, jog svarbiausia yra užtikrinti, kad įvairioms ES transporto agentūroms pagal kasmetinę biudžeto procedūrą skiriamos lėšos būtų suderinamos su teisės aktų leidėjo priskirta kompetencija; 
Žemės ūkio ir žuvininkystės politika
68.
pabrėžia, kad tvaraus žemės ūkio, žuvininkystės ir miškų sektoriams tenka svarbus vaidmuo užtikrinant aprūpinimo maistu saugumą Europos Sąjungoje, kuriant darbo vietas ir gerinant aplinkos kokybės standartus, ir taip pat akcentuoja Europos žemės ūkio potencialą prisidėti prie klimato kaitos politikos įgyvendinimo; ragina Komisiją supaprastinti BŽŪP įgyvendinimą ir sumažinti biurokratizmą siekiant padidinti jos veiksmingumą, palengvinti žemės ūkio verslininkams tenkančią administracinę naštą ir sudaryti sąlygas inovacijoms, kurios yra būtinos siekiant turėti perspektyvų ir konkurencingą Europos žemės ūkio sektorių; ragina Komisiją pateikti konkrečių pasiūlymų, kaip būsima BŽŪP galėtų suteikti daugiau reguliavimo ir finansinių paskatų inovacijoms žemės ūkio sektoriuje pagal geresnio reglamentavimo principus, siekiant užtikrinti, kad sprendimai būtų priimami laiku, efektyviai ir veiksmingai, o tai paskatintų ES technologijų plėtrą;
69.
dar kartą pabrėžia naujų rinkų Europos žemės ūkiui atvėrimo svarbą ir ragina šiuo klausimu Komisiją ir toliau siekti sušvelninti žemės ūkio krizę sudarant daugiau galimybių Europos ūkininkų eksportui; 
70.
pabrėžia, kad skubiai būtina ir svarbu imtis veiksmų kovojant su augančia padidėjusio antimikrobinio atsparumo grėsme, nes tai gali turėti didžiulį poveikį piliečių sveikatai ir našumui ir valstybių narių sveikatai skirtam biudžetui;
71.
ragina Komisiją pateikti pasiūlymą dėl ES veiksmų plano, kuriame būtų nustatyta, kaip Sąjungoje įgyvendinti Pasaulio sveikatos organizacijos (PSO) visuotinį veiksmų planą dėl antimikrobinio atsparumo;
72.
dar kartą pabrėžia, kad, siekiant laiku ir tinkamai įgyvendinti 2013 m. patvirtintą bendrą žuvininkystės politiką, Komisija privalo ir toliau teikti pasiūlymus dėl teisėkūros procedūra priimamų aktų, kad būtų priimti atnaujinti daugiamečiai žuvų išteklių valdymo planai;
73.
pabrėžia griežtos kontrolės sistemos, nustatytos Kontrolės reglamente (2009 m. lapkričio 20 d. Tarybos reglamentas (EB) Nr. 1224/2009), svarbą, nes nustatytas modernizuotas ES žuvininkystės kontrolės metodas, atitinkantis kovos su neteisėta žvejyba srityje priimtas priemones; primena Komisijai apie jai tenkančią teisinę pareigą pateikti šio reglamento vertinimą, kuriame būtų įvertintas jo įgyvendinimas ir nustatyta, ar kontrolės priemonės yra veiksmingos ir tinkamos norint pasiekti bendros žemės ūkio politikos tikslus; ragina Komisiją imtis visapusiškų tolesnių veiksmų ir, jei reikia, pasiūlyti persvarstyti priemones siekiant pašalinti trūkumus ir užtikrinti tinkamą įgyvendinimą;
74.
mano, kad neteisėta, nedeklaruojama ir nereglamentuojama žvejyba (NNN žvejyba) – tai organizuoto nusikalstamumo vandenyse forma, turinti katastrofišką poveikį aplinkai ir socialinį bei ekonominį poveikį visame pasaulyje; ragina Komisiją imtis visų būtinų veiksmų prieš nebendradarbiaujančias šalis ir visas organizacijas, prisidedančias prie NNN žvejybos;
Laisvoji prekyba
75.
pabrėžia, kad pritaria plataus užmojo ir vertybėmis grindžiamai prekybos darbotvarkei, kuri padės sustiprinti pasaulinę taisyklėmis grindžiamą sistemą, sukurti darbo vietų ir prisidėti prie ekonomikos augimo Europoje; šiuo klausimu palankiai vertina Komisijos dedamas pastangas tęsti vykstančias derybas ir pradėti naujas derybas, pvz., su Australija ir Naująja Zelandija, ir pamėginti atnaujinti kitas derybas, pvz., su MERCOSUR ar Indija; 
76.
ragina Komisiją atnaujinti PPO diskusijas po Nairobio konferencijos, nes, nors ir iškyla sunkumų, daugiašalės prekybos derybos turėtų likti ES prioritetas; mano, kad taip pat būtų naudinga PPO kontekste apsvarstyti naujas sritis ir klausimus, tokius kaip elektroninė prekyba ir investicijos;
77.
pabrėžia, kad nepaprastai svarbu kuo greičiau modernizuoti ir sustiprinti Sąjungos prekybos apsaugos priemones;
78.
dar kartą pabrėžia, kad būtina skubiai atnaujinti dvejopo naudojimo prekių eksporto kontrolės teisės aktus, ir primygtinai ragina Komisiją daugiau nedelsti ir imtis veiksmų dėl šio pasiūlymo;
79.
primygtinai ragina Komisiją ieškoti priemonių, kuriomis ES piliečiai galėtų labiau dalyvauti įgyvendinant ES prekybos politiką, be kita ko, sudarant palankias sąlygas skaidriam bendradarbiavimui su derybų partneriais ir su valstybėmis narėmis, kurios rengia derybinius nurodymus Komisijai ir kurios gali atlikti vaidmenį sutelkiant savo gyventojus;
80.
ragina Komisiją visose vykstančiose derybose ir derybose, kurios turi būti pradėtos, ir toliau akcentuoti mažųjų ir vidutinių įmonių klausimą, mes MVĮ dažnai trūksta priemonių patekti į trečiųjų šalių rinkas;
Stipresnė pasaulinio masto veikėja
81.
primygtinai ragina Komisiją atnaujintoje ES bendroje strategijoje parodyti, kad turi plataus užmojo siekius, ir įtvirtinti svarbesnę ES poziciją greitai besikeičiančiame pasaulyje; be to, prašo Komisijos informuoti apie 2030 m. darbotvarkės įgyvendinimo, stebėsenos, tolesnių veiksmų ir įtraukimo į ES vidaus ir išorės politiką planą;
82.
ragina Komisiją duoti stiprų ir veiksmingą impulsą ES išorės politikai; pabrėžia, kad ES turėtų būti pagrindinė veikėja, kuri veiksmingai reaguotų siekdama įveikti iššūkius, kuriuos šiuo metu patiria Europa;
83.
primena, jog būtina persvarstyti Humanitarinės pagalbos reglamentą (1996 m. birželio 20 d. Tarybos reglamentas (EB) Nr. 1257/96), siekiant užtikrinti, kad humanitarinė pagalba būtų teikiama veiksmingiau, ir garantuoti stabilią ateitį milijonams žmonių, nukentėjusių nuo konfliktų ir gaivalinių ar žmogaus sukeltų nelaimių;
84.
ragina Komisiją sustiprinti savo bendradarbiavimą su Vakarų Balkanų šalimis ir su kaimyninėmis Rytų ir Pietų kaimyninėse šalimis, siekiant užtikrinti ilgalaikį politinį stabilumą ir pašalinti pagrindines dabartinių konfliktų priežastis; 
85.
palankiai vertina tai, kad Komisija skiria dėmesį kaimynystės politikai, tačiau pabrėžia, kad šiai politikai turi būti suteiktas politiškesnis turinys būtent apjungus didesnę finansinę pagalbą, didesnę paramą demokratijai, patekimą į rinką ir geresnį judumą;
86.
pabrėžia, kad pagrindinis visų sričių ES politikos bendras vardiklis turi būti žmogaus teisių, tarptautinės teisės ir pagrindinių laisvių puoselėjimas ir paisymas; ragina Komisiją neužmiršti, kad įgyvendinant kovos su terorizmu priemones svarbu saugoti žmogaus teises; primygtinai ragina Komisiją ir toliau aktyviai daryti spaudimą, kad žmogaus teisės būtų veiksmingai įgyvendinamos taikant visus susitarimus, ypač prekybos, politinio dialogo ir bendradarbiavimo ir asociacijos susitarimus, kuriuos pasirašė ES, visų pirma vadinamąją nuostatą dėl demokratijos ir Kotonu susitarimo 8 straipsnį;
87.
pabrėžia, kad nuolatinę augančią grėsmę saugumui prie Sąjungos sienų galima įveikti tik sustiprinus valstybių narių tarpusavio bendradarbiavimą saugumo klausimais, įskaitant ir bendradarbiavimą NATO kontekste;
88.
ragina Komisiją įdiegti reikiamas priemones tikrai, tvirtai ir nesudėtingai Europos gynybos įrangos rinkai sukurti, kad valstybės narės galėtų lengviau maksimizuoti gynybai ir saugumui skirtą biudžetą ir pradėti konkretų Europos gynybos sąjungos sukūrimo darbą; 
89.
primygtinai ragina Komisiją pateikti komunikatą dėl 2030 m. darbotvarkės įgyvendinimo, stebėsenos, tolesnių veiksmų ir įtraukimo į ES vidaus ir išorės politiką plano;
90.
primygtinai ragina Komisiją pateikti plataus užmojo pasiūlymus dėl Europos konsensuso dėl vystymosi peržiūros;
91.
primygtinai ragina Komisiją pradėti įgyvendinti veiksmų programą dėl pasaulinės sveikatos, kurioje atsižvelgiama į tokias epidemijas kaip Ebolos virusinė liga; be to, prašo Komisijos imtis iniciatyvos ir užtikrinti geresnes galimybes gauti vaistų mažiausiai išsivysčiusiose šalyse;
Piliečių sąjunga, demokratinis dalyvavimas ir įtrauktis
92.
pabrėžia, kad daugeliui Europos Sąjungos piliečių atrodo, jog institucijos jų negirdi; ragina Komisiją į piliečių dalyvavimą žiūrėti rimtai, t. y. tinkamai atsakyti į peticijų pateikėjų prašymus;
93.
atkreipė dėmesį į tai, kad vis daugiau piliečių dalyvauja teikdami peticijas ir Europos piliečių iniciatyvas ir dalyvaudami referendumuose ES klausimais; siūlo Komisijai įvertinti piliečių dalyvavimo poveikį ir būtinybę;
94.
pabrėžia, kad 2014 m. balandžio 30 d. ES pasirašė Marakešo sutartį, pagal kurią su kūriniais, kurių autorių teisės saugomos, gali susipažinti regos sutrikimų turintys asmenys; tačiau pabrėžia, kad ES jos dar neratifikavo; ragina Komisiją skatinti valstybes nares pasirašyti šią sutartį;
Kultūra ir geresnė komunikacija
95.
primygtinai ragina Komisiją visiškai įgyvendinti ir finansuoti programas „Kūrybiška Europa“ ir „Europa piliečiams“, nes vėluojama vykdyti daugiametėje finansinėje programoje (DFP) nustatytus su jomis susijusius įsipareigojimus;
96.
primygtinai ragina Komisiją užtikrinti, kad Audiovizualinės žiniasklaidos paslaugų direktyva būtų tokio lygio, kad joje būtų patvirtinti skaitmeniniai sprendimai, kuriuos reikėtų įgyvendinti siekiant užpildyti technologines spragas šioje srityje;
97.
ragina Komisiją sudaryti palankias sąlygas valstybėms narėms tarpusavyje bendradarbiauti švietimo ir mokymo srityje, siekiant geriau patenkinti švietimo poreikius, atsiradusius susidarius dabartinėms pabėgėlių ir humanitarinei krizėms; pažymi, kad, norint tai įgyvendinti, reikia kartu su atitinkamais suinteresuotaisiais subjektais kurti pabėgėlių kvalifikacijų pripažinimo mechanizmą, kad pabėgėliai galėtų kuo greičiau nuo savo atvykimo į ES būti naudingi darbo rinkai ir visuomenei, ir mokytojų rengimo programas, kurios galėtų padėti užtikrinti galimybes naudotis daugiakultūrėmis, nediskriminacinėmis ir įtraukiomis švietimo sistemomis;
_____________________
98.
paveda Pirmininkui perduoti šią rezoliuciją Tarybai, Komisijai ir valstybių narių vyriausybėms bei parlamentams.

